Regsaksie oor Kubaanse ingenieurs nié teruggetrekDie minister van water en sanitasie, Lindiwe Sisulu (Argieffoto: GCIS) Solidariteit het nié sy beplande regsaksie teen die departement van menslike nedersettings, water en sanitasie in verband met die invoer van Kubaanse ingenieurs onttrek soos minister Lindiwe Sisulu beweer nie. Die vakbond beplan inderwaarheid om sy regsaksie te “verskerp”. Sisulu het Vrydag in ’n verklaring gesê sy verwelkom Solidariteit se besluit om sy regsaksie teen haar departement terug te trek. Die minister sê voorts sy beskou dit as ŉ positiewe stap wat verdere interaksie moontlik maak soos aanvanklik beoog is om ŉ gemeenskaplike grondslag met al die betrokke partye te vind. Anton van der Bijl, hoof van regsdienste by Solidariteit, het egter Saterdag aan Maroela Media gesê die vakbond het hoegenaamd nié sy regsaksie teruggetrek nie. (Foto: Yamil LAGE/AFP) Solidariteit sou eerskomende Dinsdag in die hof wees om ŉ interdik teen die minister se planne vir die invoer en ontplooiing van Kubaanse ingenieurs te bekom. Volgens van der Bijl is die saak bloot “by ooreenkoms” van Dinsdag se hofrol geskrap nadat die minister in haar hofstukke verskeie openbaarmakings gedoen het wat teen Dinsdag aan die publiek bekend gemaak moet word. Van der Bijl sê hoewel die saak nie dán in die hof aangehoor sal word nie, dit allermins beteken dat regsaksie nie voortgaan nie. “Ons beplan eintlik om ons regsaksie te verskerp.” Maroela Media het vroeër berig Solidariteit meen daar is geen regverdiging daarvoor om Kubaanse ingenieurs ten duurste in te voer om Suid-Afrika met sy waterprobleme te help nie terwyl daar wel Suid-Afrikaanse vaardighede beskikbaar is. Die minister hou vol die Kubane is nie hier vir indiensneming nie, maar om munisipale amptenare te mentor sodat werk geskep kan word. Die koste van die 24 Kubaanse ingenieurs beloop sowat R65 miljoen – en dít terwyl Kuba self probleme met sy waterinfrastruktuur ondervind.